
RAPORT

asupra propunerii legislative privind ziua de desfăşurare a alegerilor locale, parlamentare, europarlamentare şi prezidenţiale 
 
În conformitate cu prevederile art. 95  din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi  a fost sesizată spre dezbatere, în fond,  cu propunerea legislativă privind ziua de desfăşurare a alegerilor locale, parlamentare, europarlamentare şi prezidenţiale, trimisă cu adresa nr.Pl.x.603 din 16 noiembrie 2009,  înregistrată cu nr. 31/1070  din 17 noiembrie 2009.
Senatul, în calitate de primă Cameră  sesizată, a respins propunerea legislativă  în şedinţa din 11 noiembrie 2009.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera  Deputaţilor este  Cameră decizională. 
Consiliul Legislativ a avizat favorabil, cu observaţii şi propunerii iniţiativa legislativă, conform avizului nr. 548 din 27 mai 2009.
Guvernul, prin avizul transmis, cu adresa nr. 2123 din 24 august 2009, nu susţine adoptarea propunerii legislative.
Comisia pentru administraţie publică, amenajarea teritoriului şi echilibru ecologic a transmis avizul negativ cu adresa nr. 26/788 din 24 noiembrie 2009. 
Propunerea legislativă  supusă dezbaterii are ca obiect de reglementare  stabilirea zilei de desfăşurare a alegerilor locale, parlamentare, europarlamentare şi a celor prezidenţiale, în scopul evitării absenteismului, fixarea momentului votului într-o zi lucrătoare de la mijlocul săptămânii făcând posibilă o prezenţă mai bună a cetăţenilor  la vot, întărind astfel capacitatea de decizie a celor aleşi în probleme de interes major pentru cetăţeni şi comunităţi.

În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii comisiei au examinat iniţiativa legislativă mai sus menţionată în şedinţa din  8 februarie 2011.
Din numărul total de 26 de membri ai Comisiei juridice, de disciplină şi imunităţi au participat la şedinţă 18 deputaţi. 
La lucrările şedinţei a participat, în calitate de invitat, domnul Cristian Leahu, director în Autoritatea Electorală Permanentă.
Cu ocazia dezbaterilor s-a constatat că unora dintre reglementările prezentei iniţiative legislative le lipseşte claritatea, precizia, previzibilitatea şi predictibilitatea pe care trebuie să le îndeplinească normele juridice. Propunerea legislativă este de natură să perturbe buna desfăşurare a activităţii din învăţământ, întrucât, la disfuncţiile generate de organizarea de secţii de votare în unităţile de învăţământ, se adaugă suspendarea cursurilor pentru toţi elevii în ziua de vot. De asemenea, organizarea unor tururi de scrutin ar dubla sau tripla numărul zilelor în care cursurile sunt suspendate, fapt care ar prejudicia pregătirea elevilor datorită diminuării numărului zilelor de şcoală. Propunerea legislativă contravine dispoziţiilor europene în materie, încălcând prevederile art. 9 ale Actului referitor la alegerea reprezentanţilor în Parlamentul European, potrivit Deciziei nr. 76/787/CEE, modificată prin Decizia nr. 2002/772/CE.
În urma dezbaterii, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative privind ziua de desfăşurare a alegerilor locale, parlamentare, europarlamentare şi prezidenţiale.
În raport de obiectul şi conţinutul său, propunerea legislativă face parte din categoria legilor organice.
                                        PREŞEDINTE,                                              SECRETAR,
                                    Daniel BUDA                                  Gabriel ANDRONACHE

